謝傅監
作者：陳師道
朝代：宋

paragraphs: 好士如好色，昔聞今則無。
平生席爲門，未識長者車。
曠士慕林谷，羈人辱泥塗。
願爲執鞭役，莫順下風趨。
去年辱公先，懷刺留寓居。
我往拜其門，鸑鷟鳴高梧。
論交不計年，取材忘其愚。
一寒我如此，百鎰公無餘。
今年賀公歸，乃復過我廬。
當使有近行，應門有長須。
小家不耐事，雞飛犬升閭。
莫歸自有恨，親顔一何娛。
汝家吾無憂，能致賢大夫。
吳公漢庭右，賈生世用疏。
平分太倉粟，盡讀鄴侯書。
士爲知己留，不爲食有魚。
三言移曾母，投杼公何如。